钦定古今图书集成/理学汇编/经籍典/第150卷 > 程大昌诗议 > 六 证左荀创标风名之误
## 钦定古今图书集成/理学汇编/经籍典/第150卷 > 程大昌诗议 > 六 证左荀创标风名之误

汉人赘目《国风》，以参《雅》《颂》，其源流正自况出也。何以
知其然也？汉之诗师，莫有出申公之先，而其诗派亦
无能与《鲁诗》为匹者。申公之师则浮丘伯，而浮丘伯
者，亲况门人也。高后时，浮丘伯尝游京师；文帝时，申
生又以精诗为博士，刘歆所谓“诗始萌芽”者也。汉诗
自毛公以外，得立学官者凡三家。齐辕固事景帝，始
为博士，独韩婴在燕，申生在鲁，最为蚤出。然终西都
之世，鲁派之盛，如王臧、孔安国、王式、韦贤、贤子元成，
尝皆以《诗》显名，为世所宗。辕、韩之学，绝不能抗，则汉
世诗派，大抵皆自况出也。譬之水然，源浊则流浊，所
受则然，何怪乎况说之蔓衍于汉哉？左氏之生在况，
先后则未易亟断，然而创标风名，以比《雅》《颂》，则二子
同于一误也。抑尝深求其故，则亦自有。盖札之言《诗》，
尝曰：“其《卫风》乎！”又曰：“泱泱乎，大风也哉！”是语也，谓康
叔、太公之馀风形见于诗者，若此其盛云耳。左、荀之
在当时，其必尊信乎札言而不究其所以言意，札之
谓《风》者，与《雅》《颂》配对，又会十三国者，徒《诗》而无他名，
徒国而无附语，遂并《齐》《卫》二《诗》概取《风》名，加配诸国。
于是乎《风》与《雅》《颂》遂有名称，与之相敌。后儒因又加
“国”其上，而目曰《国风》。毛氏正采《国风》之目，分寘十三
国卷首。而作《大序》者，又取司马迁“四始”而扩大之，遂
明列其品曰《风》《雅》《颂》，分为四诗，是谓四始，诗之至也四始立而国风之体，上则揜没二《南》，使其体不得自
存；又上则包并后稷、平王，使王业在位，下齿侯国，其
失如此。究求所始，皆左、荀二子误认季札本意而已，
此其误之所起而可考者如此。然是说也，予虽有见，
而去圣人绝远，乃欲以百世末学，回数千载积久尊
信之语，于儒家俱无拟议之后，多见其不知量也已。
然其敢于自信者，季札，夫子格言遗训，交相证定，非
予出臆说焉耳矣。